ועדת הכספים, כנסת 17, פרוטוקול מספר 102, 2006-07-24 10:00

יעקב ליצמן: בוקר טוב רבותיי, אני פותח את הישיבה.

יעקב ליצמן: יש לנו היום ישיבה ארוכה מאוד.

יעקב ליצמן: אנחנו נתחיל עם תקציב משרד התחבורה.

יעקב ליצמן: אני מברך את שר התחבורה, שאול מופז, שהוא הראשון מבין המשרדים שהבאנו לכאן לקראת תקציב 2007.

יעקב ליצמן: כמו כן, אני גם מברך את המנכ"ל, גדעון סיטרמן.

יעקב ליצמן: אני מאחל לכם הצלחה מרובה.

יעקב ליצמן: אני בטוח שאתם צריכים את זה.

יעקב ליצמן: אנחנו רוצים מאוד לראות את התקציב שמוקצב לתאונות דרכים ולרכבת.

יעקב ליצמן: אני בטוח שהשר יתייחס לדברים, ולכן אני אקצר.

יעקב ליצמן: לפני כן יש הצעה לסדר.

מגלי והבה: אדוני יושב הראש, לאור המצב שהמדינה נמצאת בו, התקיים דיון על הרשויות, שבהן עובדים לא קיבלו משכורות במשך שבעה חודשים, שמונה חודשים.

מגלי והבה: אני רוצה לציין במיוחד את אותן רשויות, שהיום נמצאות תחת אש, תרתי משמע.

מגלי והבה: אצל חלק מהרשויות יש אפילו נפגעים.

מגלי והבה: בחלק מהרשויות לא מפנים זבל, שלא לדבר על האוכלוסייה שפונה לרשויות.

מגלי והבה: הובטחו תשובות של משרד הפנים ושל משרד האוצר.

מגלי והבה: הרשויות שלא משלמות משכורות זאת הנקודה הכאובה ביותר היום.

מגלי והבה: אחרי כל הפניות, משרד הפנים אמר שהוא מוכן לשלם משכורת אחת ושמונה או שבע משכורות - עדיין חלק גדול מהרשויות לא מתפקדות.

מגלי והבה: אנחנו צריכים לקבל החלטה, שלא להמשיך את אותה מצוקה של ראשי רשויות.

מגלי והבה: אנחנו מדברים על עורף חזק, שצריך לתת גיבוי להחלטות הממשלה.

מגלי והבה: לכן אני רוצה לשמוע תשובות והחלטה, שהוועדה תזמן את שר הפנים או מי מטעמו, שייתן לנו תשובות.

יעקב ליצמן: הרי דיברתי עם שר הפנים בשבוע שעבר.

יעקב ליצמן: אחרי הדיון על תקציב משרד התחבורה יתקיים עוד דיון.

יעקב ליצמן: ביום רביעי נסייר בכרמיאל, בעזרת השם, עם כל הרשויות.

יעקב ליצמן: אז נעלה את הנושא הזה.

ראובן ריבלין: אני מציע שאדוני יזמין לסיור שלנו ביום רביעי את מנכ"ל משרד הפנים ואת מנכ"ל משרד האוצר.

יעקב ליצמן: אני הזמנתי את רענן דינור.

יעקב ליצמן: אני מקווה שהוא יגיע לכרמיאל.

ראובן ריבלין: תזמין גם את מנכ"ל משרד הפנים.

יעקב ליצמן: אתה צודק, אבל אני לא בא להתחרות עם ועדות אחרות.

יעקב ליצמן: בהתחלה הזמנתי את רענן דינור וועדות אחרות הזמינו אחרים.

יעקב ליצמן: אתה יודע מה?

יעקב ליצמן: נשקול את זה.

ראובן ריבלין: ואדוני יהיה?

יעקב ליצמן: אני אהיה, בעזרת השם.

ראובן ריבלין: השם יעזור, ואנחנו נעזור לו, אלה דברים שהוא משאיר לנו...

אבישי ברוורמן: אני רוצה להעיר הערה קצרה לסדר, שאם לא אנסח אותה נכון מבחינה פורמאלית, אולי ידידי עורך הדין רובי ריבלין יעלה אותה.

אבישי ברוורמן: אני רואה שחלק מהחברים מסיירים בצפון.

אבישי ברוורמן: אנחנו מסתכלים על מצב הרשויות.

אבישי ברוורמן: יושב פה ידידי סגן ראש הממשלה.

ראובן ריבלין: יש לו עוד כמה תארים חשובים.

אבישי ברוורמן: שאול מופז לא צריך שאתן לו תארים, שאול מופז זה שם בפני עצמו.

אבישי ברוורמן: בכל מקרה, אם לא נכריז ונפעל דרך כאן ללחוץ על הממשלה, שתהיינה תקנות לשעת חירום, לא נדאג לאותו ציבור שנותן את החוסן הלאומי.

אבישי ברוורמן: אנחנו צריכים לקחת כאן מנהיגות כדי לפתור את זה.

אבישי ברוורמן: מבחינה פורמאלית, תגיד לי מה לעשות.

חיים אורון: בעוד שעה יהיה על זה דיון.

ראובן ריבלין: קודם כל, אני מוחה בתוקף על כך שאתה אומר שאין לנו מנהיגות.

ראובן ריבלין: ..

יעקב ליצמן: יהיה דיון בשעה הבאה על ההשלכות הכספיות של שעת החירום.

שלי יחימוביץ': אני מבינה שיש הרבה הצעות מפוזרות, שהן לא רעות כל אחת כשלעצמה.

שלי יחימוביץ': יש הצעת חוק טובה של השר אלי ישי.

שלי יחימוביץ': יש איזו יוזמה של השר יצחק הרצוג.

שלי יחימוביץ': יש הידברות בין המעסיקים לבין ההסתדרות.

שלי יחימוביץ': יש כבר מענק של 50 מיליון שקלים לרשויות.

שלי יחימוביץ': אגב, מאוד מעניין אותי לדעת על פי איזה קריטריונים המענק יחולק.

שלי יחימוביץ': כאן אני מצטרפת לעניין ההכרזה על מצב חירום, שכרגע על פניו עולה שהוא היחיד שבאופן מבני נותן מענה לכל הבעיות גם יחד.

שלי יחימוביץ': הייתי מאוד רוצה לזמן את כל הגורמים הנוגעים בדבר, כדי שלא יטפטפו לנו טיפה מפה וטיפה משם וכל מיני פתרונות מקומיים, אלא איזשהו פתרון מבני כולל, כדי שנדע שהמדינה לוקחת אחריות על המצב.

יעקב ליצמן: יש הרבה בעיות, צרות ובלגן, כצפוי במצב כזה, למשל מי דואג לאוכל לזקני צפת?

יעקב ליצמן: כולם ברחו משם והזקנים נשארו שם, האם מישהו דואג להם?

יעקב ליצמן: לכן אני לא אעלה את הדברים עכשיו.

יעקב ליצמן: נקיים על זה דיון בעוד שעה וחצי.

יעקב ליצמן: לאחר שנסיים את הדיון על משרד התחבורה, נדבר על דברים אחרים.

שאול מופז: בוקר טוב לכם.

שאול מופז: אנחנו מציגים כאן, למעשה, את המדיניות של המשרד, את המטרות ואת היעדים העיקריים.

שאול מופז: מונחות לפניכם חוברות, וזה גם מופיע בשקופיות על המצגת.

שאול מופז: מעבר למטרות וליעדים, יציג פה גם המנכ"ל את ההתפתחות של ענף התחבורה והבטיחות בדרכים, בפרויקטים העיקריים לשנים 2006-2007.

שאול מופז: מדיניות המשרד - וזה אולי הנושא המרכזי שאני עסקתי בו בחודשיים האחרונים מאז נכנסתי לתפקיד הזה - היא בראש ובראשונה לעסוק בנושא תאונות הדרכים.

שאול מופז: על כן יצאנו לסיום החקיקה, שנוגעת לעניינה של הקמת הרשות הלאומית כרשות סטטוטורית לבטיחות בדרכים.

שאול מופז: הרשות הזאת תחל את עבודתה, בעזרת השם, בינואר 2007, כרשות סטטוטורית.

שאול מופז: כרגע אנחנו בעיצומה של הכנת תוכנית לאומית בכל סוגיית הבטיחות בדרכים.

שאול מופז: אני מקווה מאוד, שאכן נוכל לראות כבר השנה, אבל במיוחד בשנה הבאה, צמצום בהיקף של הקטל בדרכים.

שאול מופז: הנושא השני הוא עדכון ויישום של תוכניות רב שנתיות לפיתוח תשתיות תחבורה.

שאול מופז: מדוע זה עדכון?

שאול מופז: מכיוון שיצאו לדרך עם תוכנית רב שנתית.

שאול מופז: בחלקה היא לא הייתה ריאלית מבחינת תקצוב, ובחלקה היא גם השתנתה לאור הקיצוצים שחלו השנה וקיצוצים שככל הנראה יהיו בשנה הבאה.

שאול מופז: על כן אנחנו נידרש גם לעדכן וגם ליישם את התוכנית הרב שנתית, שנוגעת לפיתוח של תשתיות התחבורה במדינת ישראל.

שאול מופז: הנושא השלישי בסדר החשיבות שלו זה כל סוגיית מדיניות התעופה והשמים הפתוחים.

שאול מופז: היום מנהל התעופה לא מסוגל לעמוד מאחורי יישום המדיניות הזאת, ונדרשת הקמה של רשות, בעלות של 50 מיליון שקל.

שאול מופז: מתוך זה 25 מיליון שקל התחייב האוצר לתקצב, ו-25 מיליון נוספים יהיו באמצעות אגרות.

שאול מופז: הקמת רשות התעופה תאפשר ליישם את המדיניות של שמים פתוחים, שמשמעותה תחרות והורדת מחירים.

שאול מופז: זה יהיה מהלך לא קל עבור חברות התעופה שלנו, אבל אני חושב שזה דבר שיתרום בצורה משמעותית גם לסוגיית פיתוח התיירות וגם בכל מה שקשור לטיסות שבהן ישראלים טסים ברחבי העולם.

שאול מופז: על כן, מבחינתנו מדיניות התעופה של שמים פתוחים זה הנושא השלישי בסדר העדיפויות.

שאול מופז: הנושא הרביעי הוא כל סוגיית ביצוע שינויים מבניים בענף התחבורה.

שאול מופז: אני חייב לומר לכם, שבהרבה נושאים תחבורתיים שנוגעים למתן שירות לציבור בישראל אנחנו נמצאים בפיגור של בין 20 ל-25 שנה מול המדינות של ה-OECD או המדינות המפותחות.

שאול מופז: אנחנו נעבור על חלק מהשינויים הללו.

שאול מופז: זה נוגע לכל סוגיית הרישוי, זה נוגע לכל הסוגיות האחרות שבהן הציבור בישראל נפגש עם אגפים או ענפים של משרד התחבורה.

שאול מופז: התחום הנוסף הוא גיבוש של תוכניות כוללות לכלל ענפי התחבורה.

שלי יחימוביץ': אבל מה אומר הפיגור הזה?

שאול מופז: אם היית מגיעה למשרד הרישוי, אני מעריך שהיית מקבלת חום כמוני.

שאול מופז: זה משרד שהוא מתקופת האבן.

שאול מופז: זה משרד ישן, שיושב על 70 דונם אדמה, שהיא מהאדמות היקרות ביותר במדינת ישראל בין חולון לתל אביב.

שאול מופז: ביקרתי בו לראשונה בחיי והזדעזעתי, כיצד כל נהגי המוניות יושבים מול דוכן אחד וצועקים וצורחים, כיצד כל נהגי התובלה רצים מדוכן לדוכן.

שאול מופז: דרך אגב, בחדר על יד גם נבחנים במבחן התיאוריה.

שאול מופז: בחוץ מסתובבים על המגרשים אופנועים ומכוניות.

ניסן סלומינסקי: ואיפה כל המאכערים?

שאול מופז: וכל המאכערים למיניהם.

שאול מופז: אנחנו רוצים לצאת משם ולתת את האדמה הזאת למשרד האוצר.

שאול מופז: זאת אדמה יקרה מאוד, שהעלות שלה היא בסדר גודל של כמה מיליארדי שקלים.

שאול מופז: אני מבקש למחשב את כל מערך הרישוי במדינת ישראל.

שאול מופז: לדעתי, זה יצמצם עד כדי 50% את הצורך של הציבור להגיע למשרד הזה.

שאול מופז: אפשר לעשות את זה באמצעות מחשוב, אינטרנט או כל דבר אחר, ולתת שירות נורמאלי באחד הבניינים היותר מסודרים במדינת ישראל.

שאול מופז: זאת דוגמה אחת.

שאול מופז: יש לנו דוגמאות רבות.

שאול מופז: אנחנו רוצים להוציא גם את מבחני התיאוריה לשוק האזרחי כ-OUTSOURCING וגם לקבוע מדדים חדשים לכל מערך מבחני הנהיגה במדינת ישראל.

שלי יחימוביץ': יש לנו דיונים מעמיקים על המילה OUTSOURCING ומשמעויותיה.

שלי יחימוביץ': זאת נשמעת מילה מאוד יפה, אבל בדרך כלל מאחוריה עומדים מאחוריה פיטורים של עובדים קבועים והעסקת עובדים זמניים.

שאול מופז: צמצום לוחות זמנים לביצוע משימות וצמצום הבירוקרטיה.

שאול מופז: אני חייב לומר לכם, שנחשפתי לראשונה לרמת בירוקרטיה, שלא ידעתי שהיא קיימת במדינת ישראל בהיקפים האלה.

אבישי ברוורמן: אתה חושב שמשרד התחבורה הוא הכי גרוע?

שאול מופז: לא, זה לא רק קיים במשרד התחבורה, אבל להערכתי, הבירוקרטיה היא אחת ממכות המדינה שלנו.

שאול מופז: קשה מאוד לקדם נושאים ועניינים, בגלל היקף האנשים שמעורבים בכל תהליך ותהליך, שיכול להסתיים בלוחות זמנים הרבה יותר זריזים.

שאול מופז: אני אתן לכם את הדוגמה של ההפרדות המפלסיות ברכבת.

שאול מופז: מעורבות בזה לפחות חמש ועדות, ויש הפרדות מפלסיות, שהתוכניות של ההפרדה הוגשו לפני כמה שנים והבעיה הסטטוטורית מעכבת את הקמת ההפרדה המפלסית כבר שש, שבע ויש כאלה גם שמונה שנים.

שאול מופז: אני החלטתי, בשיתוף פעולה עם שר הפנים וראש הוועדה העליונה לתכנון, שמאי אסיף, להעביר את זה ממונחי שנים למונחי חודשים.

שאול מופז: אני מקווה מאוד, שלמשל את ההפרדות המפלסיות נוכל לסיים תוך שנתיים במציאות שבה רובם מעוכבים כבר קרוב לחמש, שש, שבע ושמונה שנים.

ראובן ריבלין: נחוקק לך חוק, ותוכל לעשות את זה בארבעה חודשים.

שאול מופז: אנחנו הולכים גם לחקיקה בעניין הזה.

ראובן ריבלין: חבר הכנסת רן כהן ואני כבר הגשנו הצעת חוק פרטית.

גדעון סיטרמן: טוב מאוד.

שאול מופז: זה לגבי הנושאים של בירוקרטיה ואותם צווארי בקבוק, שמונעים מאתנו להתקדם וגם לגבי צמצום לוחות זמנים בכל מה שקשור לקידום תשתיות התחבורה במדינת ישראל.

שאול מופז: גם כאן, לצערי הרב, אני יכול לומר, מתוך לימוד, שאנחנו גם בנושא המסילתי וגם בנושא של תשתיות התחבורה במדינת ישראל נמצאים בפיגור יחסית גדול.

שאול מופז: גם במה שנסלל, למשל בתשתיות המסילתיות, הנושא הבטיחותי לא בא על פתרונו תוך כדי סלילת המסילות, אלא אנחנו היום נחשפים לבעיות הבטיחות.

שאול מופז: לכן אני גם הנחיתי את רכבת ישראל לא לסלול אף קילומטר מבלי לתת את הפתרון הבטיחותי בסלילה העתידית.

שאול מופז: היום יש במדינת ישראל כ-800 קילומטר מסילה, וחלק גדול ממעברי דרך מסילה, שזה סדר גודל של כ-100, אנחנו צריכים לפתור.

שאול מופז: את חלקם אנחנו נסגור ולחלקם ניתן פתרון דו-מפלסי.

שאול מופז: מכאן לפירוט של הנושאים עצמם.

שאול מופז: הנושא הראשון זה הבטיחות בדרכים ומאבק בתאונות דרכים, יישום התוכנית הרב-שנתית לבטיחות.

שאול מופז: אנחנו הצלחנו להעביר בתחילת החודש את חוק הרשות הלאומית לבטיחות בדרכים.

שאול מופז: הוא אושר, והרשות החדשה תחל לפעול החל מינואר 2007.

שאול מופז: למעשה, הממשלה אישרה את הקמת הרשות ביולי 2005, והנושא לא התקדם מכיוון שהיה ויכוח על סוגיית התקציב, האם 9% אגרה או תקציב ממשלה.

שאול מופז: אני סברתי שאם זה נגע מדינה וזה חייב להיות יעד לאומי של מדינת ישראל, התקציב צריך לבוא מתקציב המדינה, ובסופו של דבר, לאחר דו-שיח עם האוצר וגיבוי של ראש הממשלה, הגענו למציאות שבה תקציב הרשות ב-2006 יעמוד על 360 מיליון שקל ועל תוספת של 200 מיליון לבסיס התקציבי של 160 מיליון שקל שקיים היום, ב-2007 על 400 מיליון שקל ובשנים 2008-2010 הוא יעמוד על 550 מיליון ש"ח בכל שנה.

שאול מופז: אני מאמין שעד 2010, על פי דוח שיינין, אפשר יהיה לצמצם עד ל-30% את היקף הקטל בדרכים, ואנחנו במסגרת התוכנית - שהיא אולי תוכנית יותר רחבה ומקיפה ממה שדוח שיינין יצא איתה לדרך או הביא להצבעה - גם רוצים להגביר את המודעות ואת הפעילות של ראשי הערים ושל הערים בכלל הרשויות במדינת ישראל.

שאול מופז: כ-38% מהנפגעים ומההרוגים הם הולכי רגל, והולכי רגל הם בעיקר בערים.

שאול מופז: עד היום ההשקעה התשתיתית המשמעותית בנושא בטיחות ומתן כלים וסמכויות לראשי הערים באזורי השיפוט שלהם לא באה לידי ביטוי.

שאול מופז: אנחנו מקווים להעביר גם את התקציבים וגם לחייב את ראשי הערים לחזק את המודעות בכל הנוגע לסוגיית הבטיחות בערים עצמן, מעבר לרשימה ארוכה מאוד של נושאים, שאנחנו מטפלים בהם, החל מחינוך, דרך הסברה, אכיפה, הצלה, צווים, תקנות וחוקים נוספים, שאני מקווה מאוד שנשלים אותם.

ראובן ריבלין: חינוך ישיר זה בפיקוח המשרד או באמצעות משרד החינוך?

שאול מופז: זה יהיה באמצעות משרד החינוך, אבל זה יהיה בפיקוח שלנו.

שאול מופז: אתמול שוחחתי עם שרת החינוך.

שאול מופז: הכוונה שלי היא שהנושא יעלה בכיתות י"א.

שאול מופז: מבחינתי, מי שלא יעבור את הבחינה הזאת, לא יוכל לגשת למבחן התיאוריה.

שאול מופז: זאת תהיה ההתחלה.

שאול מופז: יש לנו עוד הרבה מאוד נושאים, שאנחנו כרגע בהליכים של חקיקה, שקשורים גם לסוגיית הבטיחות של הרכב וגם לנהגים עצמם, כשהכיוון הוא לבטל את שיטת הניקוד הקיימת, ולהוביל למציאות שבה רכב שלא תקין, מורידים אותו מהכביש, ונהג שהוא עבריין תנועה וצובר כך וכך נקודות, רשיונו יילקח ממנו.

שאול מופז: הדרך היחידה לקבל שוב רשיון היא לעבור את התיאוריה ואת הטסט מחדש.

שאול מופז: אני מקווה שנוכל ליישם את זה כבר בשנה הבאה.

שאול מופז: לגבי השינויים המבניים, אנחנו מדברים על הקמת אגף במשרד התחבורה לרגולוציה בתחום הרכבות והמסילות.

שאול מופז: כשהקימו את רכבת ישראל, לא קם שום גוף רגולטיבי במשרד התחבורה, שמפקח על הנעשה בתחום הרכבת, למשל: באיזו מהירות תיסע הרכבת?

שאול מופז: איזה קרונות יירכשו?

שאול מופז: כיצד מסמיכים נהג קטר?

שאול מופז: בעוד שיש פיקוח רגולטיבי על כל סוגיית קבלת רשיון במדינת ישראל, אין פיקוח כזה על נהגי הקטרים ועוד שורה ארוכה מאוד של נושאים שקשורים לרכבת ישראל.

שאול מופז: אנחנו מבקשים ממשרד האוצר להקים אגף כזה עם קרוב ל-30 תקנים במשרד שיפקח על הרכבת.

שאול מופז: יש לנו בעיות ארגוניות, ניהוליות ומקצועיות עמוקות מאוד ברכבת ישראל, שצריך לטפל בהן, וגם בעיות בטיחותיות בתחום של הבטיחות.

שאול מופז: אני מקווה מאוד שנוכל לגשר על הפערים האלה.

ראובן ריבלין: אדם קם בבוקר ומחליט שהוא נהג קטר והוא נהג קטר?

שאול מופז: מסמיכים אותו במסגרת רכבת ישראל, אבל אף אחד לא מפקח עליה.

יעקב ליצמן: מה ההבדל בין זה שמישהו קם בבוקר ואומר שהוא ראש ממשלה?

שאול מופז: הנושא הבא זה יישום תוכנית להכשרת מומחים בכל נושא התחבורה.

שאול מופז: לצערי הרב, גיליתי לא אחת במקומות מסוימים, שבמקום שיישבו מומחים בנושא התחבורתי, יושבים אנשים שהם בעלי תארים כאלה ואחרים או מינויים, ולא אנשי מקצוע שיכולים לתת את השירות המקצועי לטובת אותו נושא ולטובת האזרחים שמשתמשים באותה תחבורה.

שאול מופז: בנמלים, כפי שאתם יודעים, הייתה רפורמה.

שאול מופז: הרפורמה הזאת היא חצי הריון, היא לא לכאן ולא לשם.

חיים אורון: אתה יכול לפרט על חצי ההריון הזה בנמלים?

שאול מופז: זאת ההיסטוריה, ואנחנו מסתכלים על העתיד.

חיים אורון: אני מסתכל על העתיד לאור לקחי העבר.

שאול מופז: על מנת ליצור תחרות, בכל נמל משלושת הנמלים קם דירקטוריון, יושב ראש דירקטוריון ומנכ"ל שהיה גם קודם.

שאול מופז: את רשות הספנות והנמלים הפרידו לשני גופים: חברת נמלי ישראל, שאחראית על התשתיות בנמלים ורשות הנמלים, שהיא הרשות הרגולטיבית בכל נושא הנמלים במדינת ישראל.

שאול מופז: מה לא קרה?

שאול מופז: לא קרתה תחרות, בסופו של דבר.

שאול מופז: צריך להוריד גם את העלות וגם לייעל את מתן השירות למשתמשים בנמלי ישראל לכל חברות הספנות ולכל המובילים למיניהם.

שאול מופז: צריך לזכור ש-98% מכלל המטענים המגיעים למדינת ישראל מגיעים דרך הנמלים.

שאול מופז: אנחנו רוצים קודם כל ליישם את מה שהתחייבו לגבי העובדים וגם לגבי הנמלים, שעדיין לא הסתיים על פי הרפורמה לפני שנתיים.

שאול מופז: הדבר השני הוא לקדם את הצעד הבא, כלומר: להחיל את הנושא התחרותי בנמלים עצמם, שלא תהיה חברה אחת בלבד בכל נמל ונמל, ושהתחרות תהיה בתוך הנמל עצמו מול חברות שונות גם בין הנמלים עצמם.

שאול מופז: זה צעד לא פשוט, שצריך לעשות אותו מאוד מאוד בזהירות בשיתוף עם ועדי העובדים, אחרת אנחנו עלולים להיגרר למצב שבו הנמלים בישראל ישותקו.

שאול מופז: לגבי השינויים המבניים בתעופה האזרחית, דיברתי בתחילת דבריי על הקמת רשות לתעופה אזרחית, במקום מינהל התעופה האזרחי.

שאול מופז: החוק הזה אושר במאי 2005.

שאול מופז: תחילת פעילות הרשות תהיה החל מינואר 2007.

שאול מופז: המימון הוא 50 מיליון.

שאול מופז: מדובר על תקציב מדינה של 25 מיליון ועוד תקציב של 25 מיליון, על חשבון אגרות, וזה עוד צריך לעבור את אישור ועדת הכלכלה בכנסת.

שאול מופז: לגבי השירות המטאורולוגי ואגף מערכות מידע, העברה לגורמי חוץ, זה דבר שהוא כבר בתהליך.

שאול מופז: שינוי נוסף זה שיפור רמת השירות לאזרח בתחום רישוי רכב ונהגים.

שאול מופז: חלק מזה אתם יכולים לקרוא בחוברות.

שאול מופז: אני חושב שלא צריך להרחיב בעניין הזה מעבר למה שכתוב כאן.

שאול מופז: סוגיית צמצום לוחות זמנים לביצוע משימות וניצול נכון של המשאבים, תכנון ועשייה במקביל, זה נושא שאני מנסה להטמיע במשרד, כי לוחות הזמנים שבהם תשתיות תחבורה בישראל קמות ונבנות מפגרים משמעותית משאר מדינות העולם.

שאול מופז: יתרה מכך, אנחנו מוציאים כסף, והניצול שלו הוא לא יעיל.

שאול מופז: ככל שאנחנו נקדים להשלים פרויקטים לאומיים, החל מהרכבת, דרך חוצה ישראל והרכבות הקלות, כך נקל גם על המשתמשים בתחבורה הציבורית, כך גם נוסיף לכלכלה של מדינת ישראל וכך גם נפחית את היקף התאונות.

שאול מופז: לכן גם אחת הבקשות שלנו ממשרד האוצר זה להגדיל תקציבים, ככל שהיכולת של הקבלנים במדינת ישראל בכל התחומים האלה אפשרית, לקדם את הפרויקטים הללו ולקבוע להם לוחות זמנים יותר קצרים וכן לבצע עבודה במקביל, כאשר נכנסים לכאן נושאים תכנוניים, סטטוטוריים ומכרזיים.

שאול מופז: לעניות דעתי, אפשר לצאת במקביל בשלושת הצירים האלה, או כמעט במקביל, על מנת להגיע לסף של תחילת עבודה מוקדם ככל האפשר ולקבוע לוח זמנים של סיום עבודה במכרזים השונים, כאשר הדגש הוא שבחלק מהפרויקטים העבודה תיעשה בשתי משמרות.

שאול מופז: כך אפשר יהיה לקצר משמעותית את לוחות הזמנים של תשתיות בתחבורה במדינת ישראל.

שאול מופז: את המודל הזה, למשל, אנחנו הולכים ליישם בבנייה של ההפרדות המפלסיות בסוגיית הבטיחות ברכבת.

שאול מופז: נשתדל לעבוד במקביל בשלושת הצירים הללו, על מנת לקצר את ההקמה של ההפרדות המפלסיות.

ראובן ריבלין: האם זה יהיה מודל קבוע?

שאול מופז: אני מקווה מאוד שנוכל גם לעגן אותו אחר כך בחקיקה.

ראובן ריבלין: כי יש בעיה ליצור מכרז לפני שיש תכנון.

שאול מופז: נכון.

שאול מופז: יש שני שלבים בתכנון.

שאול מופז: אתמול קיבלתי שיעור פרטי, כיצד מתכננים מחלף.

שאול מופז: אפשר לצאת למכרז עם עיקרי התכנון, וכאשר במכרז מופיעים עיקרי התכנון, עם הערה שיתלווה לזה גם תכנון מפורט, זה דבר מקובל שיכול לעבור במכרזים.

שאול מופז: אנחנו נידרש לקדם את זה בחקיקה, כי אם הצלחנו לקבל את האישור הסטטוטורי במונחים של חודשים היום לגבי ההפרדות המפלסיות מול מונחים של שנים, אתם יכולים להבין מה המשמעות של זה לגבי שאר הנושאים.

שאול מופז: אפשר יהיה לקצר לוחות זמנים באופן משמעותי.

שאול מופז: אינטגרציה בתחום התחבורה – זה כתוב בשורה אחת, אבל יש לזה משמעות גדולה מאוד.

שאול מופז: היום יש רכבות ויש אוטובוסים, ולא תמיד אותה חצי שעה שמצמצמת את זמן ההגעה, לדוגמה מחיפה לתל אביב, מנוצלת עד תום, כלומר: האוטובוס לא זמין ואז צריכים להמתין עוד חצי שעה להגעת האוטובוס, וכנ"ל לגבי רכבות אחרות כאשר תהיינה.

שאול מופז: צריך לסנכרן את לוחות הזמנים וגם את הזמינות של אותם אמצעי תחבורה באופן אינטגרטיבי, כך שהאזרח יוכל לצמצם למינימום את מועדי ההמתנה שלו במעבר מכלי תחבורה אחד לשני.

שאול מופז: יהיה לו כרטיס חכם, שהוא יוכל להשתמש בו גם ברכבת הקלה, גם באוטובוס וגם ברכבת.

שאול מופז: באופן הזה יינתן השירות המיטבי לאזרח.

שאול מופז: לגבי עדכון ויישום תוכניות עבודה רב שנתיות, לצערי, בגלל המציאות השנה בכל נושא הבחירות ואישור התקציב, נוכל לעשות את זה בספטמבר.

שאול מופז: לוח הזמנים הנכון הוא בדרך כלל ביוני.

שאול מופז: את האישור נעשה בספטמבר, כך שעדיין אפשר יהיה ליישם חלק מתוכניות העבודה של השנה וגם לממש את תוכניות העבודה לשנת 2007, כך שיוכלו לצאת למכרזים עד דצמבר, ומינואר יוכלו להתחיל לעבוד.

דוד טל: מדוע עוכבו העבודות העיקריות בקטע 18?

דוד טל: המשרד של אדוני ביקש מאתנו, בשבתי כחבר ועדת כלכלה, להריץ ולקדם את זה.

שאול מופז: יש שם סוגייה של קברים.

חיים אורון: אתה שואל אותו?

דוד טל: כן, לא הכל אני יודע.

יעקב ליצמן: אני מבקש לרכז את כל השאלות בסוף.

יעקב ליצמן: קודם נאפשר לשר לסיים את דבריו, ואחר כך נעבור למנכ"ל ולחברי הכנסת.

שאול מופז: אנחנו גם צריכים לצמצם את הבירוקרטיה במשרד עצמו מול האזרח.

שאול מופז: בכוונתי בחודש ספטמבר לצאת לביצוע של סדנה ארגונית במשרד התחבורה, כך שהמשרד יותאם למשימות שמוטלות עליו וגם לתחומי האחריות שלו.

שאול מופז: היום עדיין מבנה המשרד לא מותאם לכך.

שאול מופז: לגבי כל סוגיית התוכנית עצמה והתקציבים וכן ההתפתחות של ענף התחבורה, המנכ"ל גדעון סיטרמן, ייתן את הסקירה.

שאול מופז: אומר בגדול, שבכוונתנו לבקש הקדמה של חלק גדול מאוד מהתקציבים הללו, על מנת לצאת לדרך, באופן שבו נוכל להקדים את המימוש של כלל התוכניות: התוכניות המסילתיות, התוכניות של הכבישים הבין-עירוניים, התוכניות של הבטיחות וגם התוכניות הקשורות לשינויים הארגוניים.

גדעון סיטרמן: אני אכנס יותר לפרטי האגפים השונים ואעשה זום על המגזרים השונים בענף התחבורה.

גדעון סיטרמן: ממולכם השקף שמציג את התפתחות המשתנים הכלכליים הכלליים משנת 1990 עד 2005.

גדעון סיטרמן: האוכלוסייה גדלה ב-50%, התוצר הלאומי הגולמי עלה ב-83%.

גדעון סיטרמן: מול זה המשתנים התחבורתיים.

גדעון סיטרמן: אתם רואים איך כתוצאה מעליית התוצר הלאומי הגולמי מספר כלי הרכב עלה, מעבר לעליית התוצר הלאומי הגולמי.

גדעון סיטרמן: תנועת המטענים בנמלי הים עלתה, כתוצאה מעליית התוצר הלאומי הגולמי, אבל אתם רואים עד כמה המשק שלנו תלוי בייבוא ובייצוא.

גדעון סיטרמן: בימים האלה, כשאנחנו נמצאים תוך כדי לחימה, יש לזה חשיבות גדולה.

גדעון סיטרמן: הישראלי צרכן של חוץ לארץ, וגם זה נותן מדד על איכות החיים.

גדעון סיטרמן: מספר הנוסעים בטיסות לחוץ לארץ עלה בצורה דרמטית גם פנימה וגם החוצה.

גדעון סיטרמן: יהיה לזה ביטוי בתהליך קבלת ההחלטות במשרד התחבורה לגבי יישום מדיניות השמים הפתוחים.

ראובן ריבלין: כמה היה תקציב הפיתוח ב-1990 לעומת תקציב הפיתוח היום?

גדעון סיטרמן: חבר הכנסת ריבלין שואל על תקציב הפיתוח של המשרד.

גדעון סיטרמן: קיבלתי את החומר של הכנסת היום.

גדעון סיטרמן: אנחנו נעבור על זה, ואם יש לי הערות, אני אומר אותן.

ראובן ריבלין: מספר כלי הרכב עלה ב-100% ומספר צירי התנועה פחת ב-30%, כי למשל לא נוסעים יותר לחברון מירושלים.

גדעון סיטרמן: כשאנחנו מדברים על השקעה בפיתוח התחבורה - ולוועדה הזאת משקל רב גם בתהליך עצמו - אומנם סדרי העדיפויות נקבעים בממשלה, אבל אני חושב שלוועדת הכספים יש יכולת להשפיע.

יעקב ליצמן: אנחנו רק תוקעים.

גדעון סיטרמן: זה גם סוג של השפעה, השאלה את מי תוקעים.

אבישי ברוורמן: לא את יהדות התורה.

גדעון סיטרמן: הפעילות התחבורתית מחייבת הגדלה מסיבית בפיתוח התחבורה.

גדעון סיטרמן: הפועל היוצא זה הקדמת התקציבים הרב-שנתיים.

גדעון סיטרמן: אם בפועל אתה חושב שאתה צריך לסלול כביש או מסילה, או לפתח פיתוח שמייצר בטיחות יתר מבחינה מקצועית, חבל לבזבז זמן, צריך לעשות את זה כמה שיותר מהר.

גדעון סיטרמן: על המתח הזה כמה יותר מהר אנחנו חיים בדיון מקצועי, מול האוצר כמובן.

גדעון סיטרמן: אבל יש גם לזה פתרונות ואנחנו לא צריכים להמציא את הגלגל.

גדעון סיטרמן: אנחנו צריכים להגביר את שיתוף הפעולה עם הסקטור הפרטי, שיודע למנף ולעשות דברים מהר יותר.

גדעון סיטרמן: אין ספק שהשקעות בפיתוח תחבורה נותנות מענה לכמה פרמטרים, שלדעתי אין חילוקי דעות לא קואליציוניים ולא פוליטיים לגביהם.

גדעון סיטרמן: זה אחד מאבני היסוד של מדיניות הממשלה הזאת.

גדעון סיטרמן: אחד מהם זה קירוב הפריפריה למרכז.

גדעון סיטרמן: זה מייצר שוויון הזדמנויות לצמצום הפערים החברתיים, הן בתעסוקה והן בחינוך.

גדעון סיטרמן: בלי שנפתח תהליך של תנועה מהירה, יעילה ועניינית מהפריפריה למרכז, לא נוכל לקדם את אותן שכבות בפריפריה.

אבישי ברוורמן: כל זמן שבמקביל בפריפריה נבנה מרכזי תעסוקה.

חיים אורון: כולם צריכים לזכור שללמד אפשר בבאר שבע ולנסוע מהר לתל אביב.

חיים אורון: זה עוד לא עבד הפוך.

חיים אורון: כרגע אפשר לנסוע מתל אביב כדי לעבוד באינטל, אבל לא עוברים בינתיים לקריית גת.

שי חרמש: לפחות אל תבוא בטענות לשר התחבורה, הוא לא אשם בזה.

חיים אורון: אני בא בטענות לחד-צדדיות.

חיים אורון: אל תגן כל כך על הממשלה מהבוקר עד הערב, מה קרה?

שלי יחימוביץ': חבר הכנסת חרמש, לקחת ברצינות את העניין של הקואליציה.

שלי יחימוביץ': ..

שי חרמש: אני לא יודע למה את רומזת.

שי חרמש: אין בעיה של תשתיות תחבורה בנגב.

יעקב ליצמן: עזבו עכשיו, אחר כך אתן רשות דיבור.

גדעון סיטרמן: אני מודה ליושב הראש על ההגנה, אבל אני לא חש מותקף.

גדעון סיטרמן: אני רוצה לומר עוד שני דברים.

גדעון סיטרמן: השקעה בפיתוח תחבורה מייצרת צמיחה.

גדעון סיטרמן: בנוסף לזה היא משפיעה באופן ישיר על איכות החיים של האזרח.

גדעון סיטרמן: אתם רואים שקף, שמתאר את הגידול הצפוי בחומש הבא בהשקעות בתחבורה.

גדעון סיטרמן: בחמש השנים האחרונות, 2001-2005, נעשו כמה פרויקטים רציניים, העיקריים שבהם זה טרמינל שלוש החדש בנתב"ג.

יעקב ליצמן: זה כולל הרכבת.

יעקב ליצמן: מה זה אומר בלי הרכבת?

גדעון סיטרמן: בשקף הבא תראה את זה.

גדעון סיטרמן: אני גם מדבר על כביש חוצה ישראל, שחלקכם הגדול נוסע בו, וקווי רכבת חדשים.

גדעון סיטרמן: יש גם שיפורים והרחבת צירים ראשיים, כמו: נתיבי איילון ומחלפים.

גדעון סיטרמן: אני נמצא רק חודשיים במשרד.

גדעון סיטרמן: בספטמבר נפגוש את כל הגופים שהם תחת פיקוד משרד התחבורה.

גדעון סיטרמן: אנחנו מקווים לקבל מהם עדכון לתקציב 2006 וניצולו, כדי שיהיה עוד זמן.

גדעון סיטרמן: תמיד יש ויכוח על הניצול, ולכן אנחנו רוצים בזמן לדאוג שהתקציב ינוצל.

גדעון סיטרמן: כל גוף יצטרך להציג את תוכנית הפיתוח ל-2007, כחלק מתוכנית האב הרב-שנתית שלו, ולכן החלוקה הזאת נכונה להיום.

גדעון סיטרמן: היא טרם הדיון הכללי, שייעשה בספטמבר על שולחנו של השר.

גדעון סיטרמן: עשויים להיות פה שינויים.

גדעון סיטרמן: אנחנו נדווח לוועדה, כמובן, אם יהיו שינויים.

גדעון סיטרמן: השקף הבא מתייחס קצת יותר לשאלת יושב הראש.

גדעון סיטרמן: אתם רואים איך ה-69 מחולקים: תשתית בינעירונית שכוללת רכבת ואת ה-20 מיליארד.

גדעון סיטרמן: שישה מיליארד כבר בוצעו, וה-20 מיליארד שקל הם מעכשיו והלאה.

גדעון סיטרמן: דרכים בינעירוניות, בעיקר באמצעות מע"צ – גם להן מוקצה 20 מיליארד שקל, ולכביש חוצה ישראל, הארכתו לכיוון צפון ודרום – 1.7.

שי חרמש: ה-1.7 מיליארד שקל לא כולל את ההשקעה הפרטית?

גדעון סיטרמן: לא.

גדעון סיטרמן: כל אלה תקציבי ממשלה.

גדעון סיטרמן: 15 מיליארד שקל למערכת הסעת המונים.

גדעון סיטרמן: הכוונה בעיקר לרכבת הקלה.

חיים אורון: אלה לא תקציבי ממשלה, אלא גם גיוסים.

חיים אורון: 20 מיליארד שקל לרכבת זה לא תקציב ממשלה.

גדעון סיטרמן: ה-20 מיליארד שקל כרגע עומדים בתקציב ממשלה הרשאה להתחייב.

גדעון סיטרמן: זה תקציב מדינה.

גדעון סיטרמן: הרכבת רצתה למצוא פתרון יחד עם האוצר למימון נוסף או מינוף, אבל עדיין לא הגיעו לזה.

גדעון סיטרמן: אני מקווה שיגיע לפתרון כזה.

גדעון סיטרמן: כרגע אנחנו עוסקים בהרשאות להתחייב.

גדעון סיטרמן: זה ההסכם עם הממשלה.

גדעון סיטרמן: לדעתי יש בעיה בדרכים עירוניות ובבטיחות בתחום העירוני.

גדעון סיטרמן: הבעיה המרכזית באינטגרטיביות ובשילוב כל המערכות, שלרכבת יש תוכנית חומש, למע"צ תוכנית חומש, אבל בקטע העירוני אין תוכנית חומש וחיים משנה לשנה.

גדעון סיטרמן: אנחנו רוצים לייצר תקציב, שיהיה מקביל ברמת החומש והתכנון לבינעירוני ולרכבת.

גדעון סיטרמן: קשה ואסור להתעלם מהצורך של האינטגרציה של כל המערכות האלה.

גדעון סיטרמן: הדבר הזה יקבל ביטוי בספטמבר, כשאנחנו נשנה את העוגה במשקולות או נצטרך להוסיף תקציבים.

גדעון סיטרמן: בתחום התעופה והנמלים אנחנו רוצים להוסיף שרוול רביעי בנתב"ג.

גדעון סיטרמן: אנחנו רוצים לקבל החלטה לגבי עתיד שדות התעופה הן בצפון והן בדרום.

גדעון סיטרמן: אין ויכוח לגבי הצורך להוציא את שדה התעופה של אילת מהעיר לצורך פיתוחה של העיר, אבל אנחנו מתדיינים כרגע על המיקום הנכון, גם המיקום הגיאופוליטי הנכון מבחינת העתיד.

גדעון סיטרמן: גם לגבי חיפה יש לנו התלבטות.

גדעון סיטרמן: אם אנחנו רוצים לפתח את הנמל, זה יוצר בעיה מול הנמל הקיים היום ומיקומו, ונצטרך לתת על זה את הדעת.

גדעון סיטרמן: נמלי הים הולכים על תוכנית רב שנתית ותוכנית אב להכוונת הפיתוח ל-30 השנה הבאות.

גדעון סיטרמן: כפי שאתם יודעים, נושא נמלי הים בעולם הפך לנושא מוביל בכלכלות הבינלאומיות, והוא יישאר כזה.

גדעון סיטרמן: ככל שהסחר העולמי יגדל, כך נצטרך יותר להשתמש בנמלים, ואנחנו צריכים להתכונן לזה.

גדעון סיטרמן: דרך זה נשלב גם את הצורך בשלב ב' של הרפורמה שהתחילו בה פה.

גדעון סיטרמן: לזה נתייחס אולי בהמשך, אם יהיו לכם שאלות.

גדעון סיטרמן: השקף שמולכם מתאר את תקציב ענף התחבורה ל-2006.

גדעון סיטרמן: התקציב עצמו של המשרד הוא כארבעה מיליארד פלוס הרשאה של עוד כשלושה מיליארד.

גדעון סיטרמן: ברכבת יש לנו כשני מיליארד.

גדעון סיטרמן: ברשות שדות התעופה - זה עדיין טעון אישור הממשלה, בגלל העיכובים, אבל זה עומד על סדר היום של הממשלה - יש תקציב פיתוח של 374 מיליון מזומן, וחברות הנמלים הציגו לנו תוכניות לרכישות והצטיידות של כ-600 מיליון, כולל גם חברת נמלי ישראל.

גדעון סיטרמן: פה הנגיעה היא לגבי המשך ה-FINE-TUNING של הרפורמה.

גדעון סיטרמן: השקף הבא עושה זום על התקציב הממשלתי בתוך משרד התחבורה.

גדעון סיטרמן: זה הארבעה מיליארד האלה והשלושה מיליארד הרשאה להתחייב.

גדעון סיטרמן: אנחנו רוצים שכבישים עירוניים לא יעלו כל פעם מחדש, אלא בתוכנית רב-שנתית.

גדעון סיטרמן: אתם רואים פה את מע"צ, שזה החלק הארי, שזה 1.9.

גדעון סיטרמן: אדוני יושב הראש, אני רוצה להדגיש בפני חברי הכנסת את חשיבות שיתוף הסקטור הפרטי.

גדעון סיטרמן: זה חיוני לקידום ענף התחבורה, כי שם אפשר ליישם את זה בצורה הנכונה ביותר.

גדעון סיטרמן: כאן הפרויקטים גדולים.

גדעון סיטרמן: רק קחו בחשבון, שהפרויקטים שישנו את פני התחבורה בישראל הם קו ראשון של רכבת קלה בירושלים.

גדעון סיטרמן: אנחנו חייבים לייצר תחבורה ציבורית זמינה, נכונה ויעילה, כדי לאפשר לאזרח הישראלי לחיות באיכות חיים טובה יותר.

גדעון סיטרמן: בפעם הראשונה יש לנו גם מתמודדים על מכרז לקו האדום של נת"ע בתל אביב.

גדעון סיטרמן: אני מקווה שתוך חודשיים, שלושה חודשים, יהיה לנו זוכה, אם לא יהיו לנו בעיות משפטיות.

גדעון סיטרמן: יש כביש רוחב חדש 431 גם בביצוע של הסקטור הפרטי.

גדעון סיטרמן: יש כבר זכיין.

גדעון סיטרמן: היום חותמים על החבילה הפיננסית.

ראובן ריבלין: זה יהיה כביש אגרה?

גדעון סיטרמן: לא, זאת תהיה "אגרת צל", כלומר: ככל שישתמשו בכביש יותר אזרחים, כך הזכיין יקבל כסף.

גדעון סיטרמן: זה כביש שהממשלה משלמת, PFI ולא BOT.

ראובן ריבלין: זה ההיפך מכביש אגרה.

ראובן ריבלין: בכביש אגרה אם יש משתמשים רבים, המדינה לא צריכה לשלם.

גדעון סיטרמן: זה לא משנה, זה האינטרס של הממשלה שישתמשו בו כמה שיותר.

גדעון סיטרמן: כביש 531 הוא כביש רוחב שיחבר בין חוצה ישראל לבין כביש מספר 2.

גדעון סיטרמן: סוף סוף מתחילים בביצוע מנהרות הכרמל.

גדעון סיטרמן: יהיה לנו נתיב מהיר מנתב"ג לתל-אביב, שמי שירצה ישלם עבורו כסף וייסע בו הרבה יותר מהר.

גדעון סיטרמן: הכסף הזה ייכנס לזכיין לצורך קידום העניין.

גדעון סיטרמן: יש כביש עוקף קריות וכביש חוצה ישראל - הקטע הצפוני.

גדעון סיטרמן: אנחנו שוקלים להציע לאוצר שגם הקטע הדרומי 19-20 יעבור לזכיין חוצה ישראל בגלל יעילות ואחזקה.

ראובן ריבלין: מה זה נתיב מהיר לתל-אביב?

גדעון סיטרמן: מדובר בנתיב מנתב"ג לתל-אביב.

גדעון סיטרמן: אתה תחליט כנהג אם לנסוע בו.

גדעון סיטרמן: אם תמהר, תיסע בו הרבה יותר מהר ותשלם עבור הנסיעה.

יעקב ליצמן: נעבור לחברי הכנסת.

יעקב ליצמן: אני אגביל את חברי הכנסת לשתי דקות.

סטס מיסז'ניקוב: קודם כל, תודה רבה על התיאור המפורט של המשרד.

סטס מיסז'ניקוב: אני רוצה להודות גם לכבוד השר וגם למנכ"ל.

סטס מיסז'ניקוב: אני אקצר בברכות, מכיוון שיש לי רק שתי דקות.

יעקב ליצמן: כולם בירכו את השר ואת המנכ"ל, אז בואו נתחיל.

סטס מיסז'ניקוב: רשיונות אישיים לנהגי מוניות ניתנים לאותם בעלי חברה שמעסיקים את אותם נהגים כקבלני משנה.

סטס מיסז'ניקוב: לפעמים משתמשות החברות באותם רשיונות ככלי מיקוח או ככלי להרעת תנאי עבודתם.

סטס מיסז'ניקוב: כדאי לבדוק את זה, כי אני יודע על מקרה כזה בראשון לציון ואני בטוח שזה קורה בעוד מקומות.

סטס מיסז'ניקוב: אסור שזה יקרה.

סטס מיסז'ניקוב: ראיתי שרשום, גם במצגת, ש-200 מיליון שקל הוכנסו לבסיס התקציב לרשות למלחמה בתאונות הדרכים.

סטס מיסז'ניקוב: מה עם אותם 100 מיליון שקל שהושגו על-ידי סיעת ישראל ביתנו?

ראובן ריבלין: מה מכרו לכם ומה מכרו להם?

סטס מיסז'ניקוב: זאת בדיוק השאלה שלי.

סטס מיסז'ניקוב: מה קורה עם אותם 100 מיליון שקל שהושגו במסגרת ההסכם התקציבי על-ידי סיעת ישראל ביתנו?

סטס מיסז'ניקוב: הכסף מיועד, מבחינתנו, לתשתיות בטיחות עירוניות.

סטס מיסז'ניקוב: לזה אני רוצה אחר כך לקבל תשובה מהמנכ"ל.

שי חרמש: רק עירוניות?

סטס מיסז'ניקוב: זה רק 100 מיליון שקל, מה לעשות?

סטס מיסז'ניקוב: אי אפשר לנייד את זה לכל מיני מקומות.

חיים אורון: חבר הכנסת שי חרמש, אתם צריכים להביא 100 מיליון שקל לבינעירוני.

חיים אורון: ..

סטס מיסז'ניקוב: אתה דיברת על אכיפה מול ראשי הערים בנושא הבטיחות.

סטס מיסז'ניקוב: האם זה יקרה במסגרת אותן ועדות תחבורה מקומיות, שהן חסרות תוכן וחסרות שיניים, או שזה יהיה במסגרת יחידות סמך אחרות או במסגרת מטות בטיחות של הרשות למלחמה בתאונות דרכים?

סטס מיסז'ניקוב: הייתי רוצה לקבל קצת פירוט על הנושא.

אבישי ברוורמן: קודם כל, אני מברך את סגן ראש הממשלה ושר הביטחון לשעבר.

אבישי ברוורמן: אני מסכים עם ההערה הראשונה של השר, שהבעיה המרכזית של הממשלה הזאת וגם של קודמותיה היא יכולת הביצוע, ולכן המבחן האמיתי הוא בחיתוך כבלי הבירוקרטיה והביצוע.

אבישי ברוורמן: התקציב הזה כרגע, כמובן, קיים.

אבישי ברוורמן: נוסף לזה שישראל היא הענייה ביותר, אי השוויונית ביותר, עם רמת שיטור נמוכה ועם רמת חינוך הנמוכה במערב, רמת שירותי התחבורה שלה בעייתית.

אבישי ברוורמן: לכן צריך להכניס בסדר העדיפויות גם את הדברים האלה.

אבישי ברוורמן: ברור לחלוטין שהצלחת הפריפריה היא תחבורה מהירה, יחד עם מרכזי תעסוקה ודברים אטרקטיביים.

אבישי ברוורמן: אני מעוניין לקבל פירוט לגבי הפריפריה, במיוחד לאור המצב, של ההשקעות האמיתיות בפריפריה.

אבישי ברוורמן: האם כביש 6 הולך להמשיך דרומה וצפונה - במיוחד לאור המצב בצפון - למקומות שהובטח שימשיך?

אבישי ברוורמן: הייתי גם רוצה לדעת מה סדר העדיפות של הדברים האלה.

אבישי ברוורמן: אני מבקש שוועדת הכספים תתחיל לעקוב בצורה מסודרת אחר הביצועים, לאור כל הכשלים בעבר עם הצהרות ללא ביצועים.

ראובן ריבלין: אם לא הייתה מתרחשת המלחמה שאנחנו נמצאים בה, בוודאי שנושא הרכבות והתאונות היה בראש סדר העדיפויות שלנו.

ראובן ריבלין: לכן אני חושב שטוב אתם עושים שאתם עומדים לטפל בנושא הזה.

ראובן ריבלין: כפי שאמרתי קודם, גם חקיקה אנחנו מוכנים להעביר.

ראובן ריבלין: אני בטוח שזה יהיה זרז לפתרון הבעיה.

ראובן ריבלין: אנשים נהרגים כאשר יש פתרון.

ראובן ריבלין: לא הבנתי בדיוק מה היא הרגולציה החדשה, ואיזו רגולציה הייתה עד היום.

ראובן ריבלין: הוועדה הזאת, על הקואליציה שבה ועל האופוזיציה שבה, מוכנה לעזור לכם בכל מה שאתם מבקשים לקדם, רק תגידו לנו מה אתם רוצים.

אבישי ברוורמן: זה נקרא קואופוזיציה.

ראובן ריבלין: אנחנו רואים את ביצוע התשתיות, על כל ההיבטים שלהן, כדבר חשוב.

ראובן ריבלין: אני מברך בעיקר את המנכ"ל, כי את השר אנחנו מכירים.

חיים אורון: הברכות שלי הן המשך של הברכות הקודמות.

חיים אורון: אני רוצה להעיר הערה ראשונה על הפער הגדול בין מה שאתם כותבים לבין מה שיש בתקציב.

חיים אורון: מה קרה עם תקציב הפיתוח של משרד התחבורה בשש השנים האחרונות?

חיים אורון: פר נפש אנחנו בירידה, למשל: בשנת 2003 היו 525 שקל לנפש ועכשיו יש 442.

חיים אורון: אני מודה שאני לא רואה בדיוק איפה זה ישתנה.

חיים אורון: בתקציב הפיתוח אתם מדברים על הוצאה של 14 מיליארד שקל בשנה, 70 לחלק לחמש.

חיים אורון: בינתיים התקציב הוא חמישה או ארבעה, והרשאה להתחייב הופכת לתקציב בשנה הבאה, זאת אומרת שאין פה יש מאין.

חיים אורון: מישהו צריך להסביר לנו כאן, מאיפה יבואו המשאבים.

חיים אורון: אין בעיה, אני יכול לכתוב תוכנית לא על 14 מיליארד, אלא לכתוב תוכנית על 28 מיליארד, אבל מישהו צריך להגיד האם באמת יש החלטת ממשלה להביא את המשאבים הללו.

חיים אורון: גם מיקור החוץ זה בסופו של דבר כסף.

חיים אורון: המודל היחיד האפשרי הוא חוצה ישראל, אבל אז צריך להגיד שעוד רוצים אותו, כשאני נגדו.

חיים אורון: לא צריך כסף, לבייב מביא את הכסף, אנחנו משלמים לו בנסיעה, ואז לא צריך כסף.

חיים אורון: כל המודלים האחרים, אם לא לוקחים את הכסף ישירות מהציבור, הם בסוף תקציב המדינה או השנה, או בשנה הבאה או בעוד שנתיים.

חיים אורון: אני הייתי רוצה לשמוע, ששר האוצר אומר שהוא חותם על זה.

חיים אורון: איפה החבר'ה מהאוצר?

חיים אורון: שיגידו שיש להם מקורות לממן בחמש השנים הקרובות תקציב והרשאה להתחייב.

יעקב ליצמן: אני גם מחפש את החבר'ה מהאוצר.

חיים אורון: הם כאן.

חיים אורון: אגב, אני מאוד בעד כל הפרויקטים הללו.

שלי יחימוביץ': במודל של חוצה ישראל?

חיים אורון: לא במודל של חוצה ישראל.

גדעון סיטרמן: אתה בעד המודל השני של "אגרות צל".

חיים אורון: "אגרות צל" זה בסוף תקציב.

גדעון סיטרמן: אבל אתה יכול למנף.

חיים אורון: "אגרת צל" זה תקציב.

חיים אורון: הרי אני חותר למקום אחר.

חיים אורון: אני חותר למקום, שבו ידידי שאול מופז יצביע בתקציב בעד מגבלת התקציב, ואז אי אפשר יהיה לבצע.

חיים אורון: זה מה שאני אומר עכשיו, ניפגש בעוד שנה.

חיים אורון: למה?

חיים אורון: סליחה שאני מדבר כמו זקן, כי אמרתי את זה לפני שנתיים ולפני שלוש שנים כשבא שר האוצר הקודם וגם לו היה רצון טוב וגם הוא בא עם חלק מהתוכניות הללו.

חיים אורון: בסוף הוא אמר: סלח לי, אני ביקשתי שמונה וקיבלתי ארבע, אני ביקשתי שש וקיבלתי שלוש, אני ביקשתי 10 וקיבלתי ארבע.

חיים אורון: זה מה שיהיה גם הפעם, ואני לא רואה איך זה מסתדר אחרת.

חיים אורון: שיבוא איש האוצר ויגיד לי "יש לי מקור".

חיים אורון: באשר לקטע 19- 20, הקטע הדרומי של חוצה ישראל, למיטב ידיעתי עד היום עוד אין הכרעה איך זה מבוצע.

חיים אורון: אני לא מבין למה.

חיים אורון: אני נוסע כל יום שם, אני רואה את המחלף באחוזם, אני נורא מתרשם ממנו, אבל אני יודע שאין עוד הכרעה.

חיים אורון: מי ישלם את הכביש?

חיים אורון: אם אין היום הכרעה, לא יהיה כביש - איך כתבתם פה?

חיים אורון: - ב-2008.

חיים אורון: אני לא מבין למה אי אפשר לקבל את ההחלטה.

חיים אורון: למה אני אומר את זה?

חיים אורון: זה הפער הגדול בין המספרים הגדולים פה לבין מספר אחד קטן.

חיים אורון: זה כביש שאין עליו בעיות סטטוטוריות ושום דבר.

חיים אורון: אדוני השר, יכול להיות שמפאת קוצר הזמן לא הקדשת מספיק תשומת לב לכך שבנושא של התחבורה הציבורית יש שני ממדים: ממד של פיתוחה וממד של סבסודה שבעיניי הוא עקרוני.

חיים אורון: אין תחבורה ציבורית רצינית בשום מקום בעולם, לא ברכבות ולא במכוניות או בכל מרכיב אחר, בלי שיש בה אלמנט סבסוד.

חיים אורון: אם יש אינטרס - וזה חלק מרכזי במדיניות תחבורתית - לעודד שימוש בתחבורה ציבורית ולהקטין את השימוש בתחבורה פרטית, כי זה גם יותר יעיל, זה גם יותר כלכלי וזה גם החוסך הכי גדול במספר תאונות הדרכים, זה עולה כסף.

חיים אורון: זה קצת נגד קונספציות של כמה ממשלות, אבל צריך להגיד בגלוי, שאם רוצים את זה, יש פה מסלול מאוד רציני של פתרון בעיות.

מגלי והבה: אני מצטרף למברכים.

מגלי והבה: מפריע לי שתוכניות ההשקעה בתשתיות התחבורה מסתיימות בכביש עכו-צפת וכל הצפון חסר בתוכניות האלה.

מגלי והבה: כשאני קורא כל מה שנעשה גם בתחום הרכבות וגם בתחום הכבישים, אני רואה ששכחו את הצפון.

מגלי והבה: רוצים לקדם את הפריפריה בשלט רחוק.

מגלי והבה: לכן מפתיע אותי, שהרכבת לכרמיאל ירדה וגם הרכבת לעפולה.

יעקב ליצמן: אנחנו נקיים על זה דיון מיוחד.

מגלי והבה: לא ראיתי את זה בתוכניות, כאן בכל אופן.

מגלי והבה: יש הבטחות לסלול את הכביש מצומת שבע עד כרמיאל במסלול דו-סטרי בגלל התאונות הרבות שהתרחשו שם.

מגלי והבה: זה כביש קטן, אבל יש בו המון תאונות והמון נפגעים.

מגלי והבה: אני מבקש שתהיה התייחסות לזה ושתהיה התייחסות גם בתוכניות לפריפריה, כי מי שקורא את התוכניות, חושב שהחלק ההוא של המדינה לא קיים בתוכניות.

מגלי והבה: שמעתי מהמנכ"ל וגם ראיתי בתוכניות, שאין בשורות לרשויות המקומיות מבחינת הכבישים של הרשויות המקומיות.

מגלי והבה: ראינו שבחמש השנים האחרונות לרשויות אין כסף להחזיק את עצמן, אז איך הן יחזיקו את התשתיות המקומיות ואת הכבישים, שחלקם באחריות מע"צ?

מגלי והבה: צריך גם לתת את הדעת על זה לתקציב הבא.

מגלי והבה: אדוני השר, אני רוצה להתייחס לכל נושא קליטת עובדים, גם ברכבת ישראל וגם בנמל.

מגלי והבה: בנמל המצב השתפר, אבל במפעלים התחבורתיים הגדולים אין כמעט בני מיעוטים.

מגלי והבה: כמעט שלא קולטים אותם, או שכאשר קולטים מישהו, זה יוצא דופן, כי האחוזים שלהם נמוכים מאוד.

מגלי והבה: צריך לתת את הדעת על הנושא הזה.

שלי יחימוביץ': אני לא יכולה שלא להצטרף לברכות לשר, למרות שהוא כבר מכהן בתפקידו מזה זמן.

שלי יחימוביץ': אני מאחלת לך הצלחה רבה.

שלי יחימוביץ': אני מברכת כמובן גם את המנכ"ל, פשוט עם השר יש לי היכרות אישית ארוכת שנים.

שלי יחימוביץ': הייתי רוצה לקבל תשובה קונקרטית באשר למקורות המימון של כל הפרויקטים הנפלאים האלה, האם הכל בשיטת ה-PFI או שיש איזשהו סעיף תקציבי עתידי למימון הדברים האלה.

שלי יחימוביץ': אולי יש הבטחה לסיכום בעל פה עם האוצר.

שלי יחימוביץ': אני לא יודעת, על כל פנים אין זכר בנייר שאנחנו קיבלנו למימון הפרויקטים האלה.

שלי יחימוביץ': אני מבינה שכבר נגזר עלינו לממן את כל הפרויקטים האלה ממקורות פרטיים, בשיטה כזאת או אחרת.

שלי יחימוביץ': אני חולקת על הגישה הזאת, אבל אני מקבלת אותה.

שלי יחימוביץ': כאילו מדובר באיזו גזרת גורל.

שלי יחימוביץ': אני לא מבינה למה לעשות OUTSOURCING של כל השירות שניתן בתחום הרישוי.

שלי יחימוביץ': אני מסכימה אתך שהמקום הזה נראה כמו גיהינום עלי אדמות, אבל הוא נראה גיהינום עלי אדמות לא בגלל שזה שירות ציבורי, אלא בגלל שזה שירות ציבורי שלא טופל בצורה נכונה.

שלי יחימוביץ': אם היה שם ניהול נכון, זה היה נראה אחרת.

שלי יחימוביץ': לכן הפתרון לתחלואים האלה הוא לאו דווקא בהכרח OUTSOURCING.

שלי יחימוביץ': אני רוצה להגיד לך שהמשמעות המיידית של OUTSOURCING – וסליחה שאני חוזרת ומנג'סת בעניין הזה - היא פשוט פיטורים של עובדים משירות המדינה, דבר שמאוד מטריד אותי, במיוחד בעידן האבטלה.

דוד טל: אני כבר בירכתי את השר וגם את המנכ"ל בסיור בראשון לציון.

דוד טל: יש לי גם היכרות עם המנכ"ל.

דוד טל: אני חושב שהוא בעל כושר בלתי רגילה לדחוף את הפרויקטים האלה.

דוד טל: מדוע הופסקו העבודות העיקריות בקטע 18 בכביש 6?

דוד טל: בגלל הסיבות של ייצור מקומות עבודה, קידום הפריפריה והנוחיות, היה צריך לדחוף את הנושא הזה לא רק שם, אלא גם בהמשך של הכביש הזה מיוקנעם עד לכברי.

דוד טל: אם מדברים היום על יישובי הצפון, אתה רוצה לקרב את תושבי שלומי ונהרייה כמו תושבי שומרה, שתולה ובירנית.

דוד טל: אם זאת הכוונה, צריך לדחוף את זה ולא לעצור אותו.

דוד טל: מה קורה בקשר לקטעים הנותרים?

דוד טל: ראיתי שיש הקצבה של מיליארד ו-700 מיליון שקל.

דוד טל: האם הם כוללים גם את הקטעים הצפוניים יותר, זאת אומרת מיוקנעם וצפונה לכברי, או שהם מיועדים רק לכיוון הדרום?

דוד טל: אין לי העדפה לדרום או לצפון.

דוד טל: מבחינתי, שכביש 6 יהיה כולו סלול מאילת ועד נהרייה.

דוד טל: אני לא רואה שבתקציב 2006 הדבר בא לידי ביטוי מלבד במיליארד ו-700 מיליון שקל, ורציתי לדעת האם זה כלול שם.

דוד טל: אני מצטרף לשאלתו של חבר הכנסת מגלי והבה, שאני חושב שהיא חשובה.

דוד טל: היא רלוונטית בפרט בימים האלה.

דוד טל: מדוע הוקפאה הרכבת לכרמיאל?

יעקב ליצמן: יתקיים על זה דיון בשבוע הבא.

אורית נוקד: אני מצטרפת, כמובן, לברכות.

אורית נוקד: אני חושבת שהיעדים, כפי שהוגדרו, הם יעדים נכונים.

אורית נוקד: בעיניי, הנושא החשוב הוא חיזוק הגליל והנגב.

אורית נוקד: אני יודעת שהתחבורה זה אחד הכלים שיכולים להביא לחיזוקם, ולכן אני חושבת שבזה צריך להתמקד.

אורית נוקד: יושב פה סמיר בר-לב.

אורית נוקד: אני זוכרת שיום אחד כשביקרתי בצפון, הוא הסב את תשומת לבי לכביש 90, שהסלילה שלו נמשכת כל כך הרבה זמן.

יעקב ליצמן: זה לא הסתיים עד היום.

אורית נוקד: אני חושבת שחייבים לתת דחיפה לנושאים האלה.

אורית נוקד: לממשלה יש משרד שמופקד על הגליל ועל הנגב.

אורית נוקד: אני חושבת שצריכה להיות עבודת תיאום גדולה יותר בין המשרד הזה לבין משרד התחבורה ובין משרד הפנים על מנת לקדם את ההליכים.

אורית נוקד: אני רוצה לחבר לכאן שאלה נוספת.

אורית נוקד: הסיפור של שדה התעופה בקריית-שמונה עולה חדשות לבקרים.

אורית נוקד: אני עומדת בקשר עם היישובים בצפון, וכל פעם יש סיפור אחר.

אורית נוקד: גם לאחרונה היה סיפור עם חברת - - -

שאול מופז: זה נפתר.

אורית נוקד: קודם כל, אני שמחה לשמוע.

אורית נוקד: מכאן אני אעבור לשדה תעופה אחר שנמצא במרכז, שדה התעופה בכפר שמריהו.

אורית נוקד: אני יודעת שיש טענות לגבי הבטיחות שלו, וגם יש טענה נוספת שקשורה לנושא הסביבתי, אבל העניין הבטיחותי הוא המשמעותי.

שאול מופז: זה בהרצליה.

אורית נוקד: בהרצליה, כפר-שמריהו.

אורית נוקד: מה בכוונת המשרד לעשות?

שי חרמש: יש יתרון גדול לדבר כמעט בסוף.

שי חרמש: בכל דיון שאני משתתף בו אני אומר, שהפתרון בנושא הפריפריה זה תחבורה ותעסוקה.

שי חרמש: אם מישהו רוצה לראות היום את הפער, שיבדוק את הגליל מול הנגב.

שי חרמש: במקרה הזה דווקא כאיש נגב, אני מוכרח לומר שתשתיות התחבורה בנגב נמצאות ב-10 ליגות מעל לגליל.

שי חרמש: חברי הכנסת ברוורמן ואורון יסכימו אתי, שלמרות כל הבעיות של קטע 19 ו-20, הכבישים רחבים והעסק רץ, וכשאתה עולה לגליל, אתה נמצא במדינה אחרת לגמרי.

שי חרמש: אם רוצים לראות איך אפשר לעשות עבודה, תרדו לנגב.

שי חרמש: אם רוצים לראות איזו עבודה צריך לעשות, תעלו לגליל.

יעקב ליצמן: יכול להיות שיש לובי חזק יותר לנגב.

שי חרמש: יש לובי חזק לגליל כמו לנגב.

יעקב ליצמן: אני מוכן להצטרף לגליל.

שי חרמש: אתה תראה את ההבדל בסיור ביום רביעי.

יעקב ליצמן: היום זה לא קונץ...

שי חרמש: בכבישים נסראללה לא נוגע.

שי חרמש: ..

שי חרמש: הייתי רוצה להתמקד בשלושה דברים.

שי חרמש: המשמעות של רכבת אשקלון-באר שבע היא צירוף נתיבות, שדרות ואופקים וכל הנגב המערבי למרכז הארץ בטווח נסיעה של 45 דקות.

שי חרמש: נדמה לי שטווח הביצוע הוא סוף 2008.

שי חרמש: אם הבעיה היא מימונית, תשב פה ועדת הכספים ותשבור את הראש ותייגע את מוחה איך לעזור לכם.

שי חרמש: אין שום בעיה סטטוטורית, אפשר לקצר את הטווח ואפשר להכניס רכבות יותר מהירות.

שי חרמש: זה קריטי עבור שדרות, נתיבות, אופקים והנגב המערבי.

שי חרמש: נושא שני זה סוגייה שלא דיברתם בה - כבישי הגישה והכבישים "ללא אבא", מה שנקרא במגזר ההתיישבותי.

שי חרמש: בזמנו עשו המועצות האזוריות ולקחו את זה על עצמן.

שי חרמש: אין בכוחן לטפל בנושא.

שי חרמש: כשאתה נוסע בכבישי הגישה בפריפריה, אתה קופץ מבור לבור.

שי חרמש: זה בכלל לא קיים ולא מופיע אצלכם בתוכנית העבודה.

שי חרמש: אני אבקש להחזיר את זה חזרה שלחתי לאדוני השר אתמול מכתב.

שי חרמש: לתדהמתי הרבה, אלכס ויז'ניצר ממע"צ החדשה החליט בתוכנית העבודה של 2007 משום מה לגרוע את כביש 333 מכביש של שדרות.

שי חרמש: זה כביש חלופי היום לכביש 34, שנמצא 800 מטר מבית חנון.

שי חרמש: אני חושב שמסיבות ביטחוניות בלבד צריך לבצע אותו.

שי חרמש: התוכניות מאושרות.

שי חרמש: אני לא יודע למה במע"צ החליטו כך דווקא היום.

שי חרמש: קראתי בעיתון אתמול שהפתרון שהרכבת מצאה לנושא התאונות זה להוריד את מהירות הרכבת מ-120 קמ"ש ל-105 קמ"ש.

שי חרמש: אז הופיעה סדרה שלמה של הסברים, שבעקבות זה לא יהיו רכבות ולא יהיו קטרים ושיהיו בעיות.

שי חרמש: השאלה היא האם הפתרון הטוב ביותר לרכבת, במקום לפתור את בעיית המחלפים, זה להוריד מהירות.

אמנון כהן: אני רוצה לשאול שאלה לגבי בטיחות הרכבת.

אמנון כהן: מה יהיה הפתרון בצמתים וכמה זמן יארך?

אמנון כהן: האם יהיה מנהור או הקמת גשרים?

אמנון כהן: הייתי רוצה לשמוע על כביש 200 בשפלה, שגם פותר חלק מהבעיות בכבישים.

אמנון כהן: אני מצטרף כמובן לברכות למנכ"ל ולשר.

אמנון כהן: בנושא אחד השר יכול להיעזר בוועדת הכלכלה לקידום פרויקטים כאלה ואחרים.

2186: אני רוצה להודות ליושב ראש.

2186: האמת היא שסדר עדיפות לאומי הוא במרכז הארץ מחדרה לגדרה.

2186: לצערי הרב, אנחנו רואים את זה לאורך כל הדרך.

2186: אני לא מדבר כאן רק כממלא מקום יושב-ראש מרכז השלטון המקומי, אלא אני בעיקר מדבר על הגליל.

2186: כשאנחנו רואים את כל המחלפים במרכז הארץ, אנחנו מקנאים.

2186: זה דבר נפלא, אבל אם הממשלה קיבלה החלטה להקציב ארבעה מיליארד שקל בחמש השנים הבאות, והפקידות הנהדרת של האוצר החליטה שרק יהיו שני מיליארד, כל התוכניות למחלפים בצפון נדחות לשנים רבות.

2186: רבותיי, אני רוצה שתבינו שמרעיפים עלינו אהבה רבה במשך כל השנים, קל וחומר בימים קשים אלה, אבל אנחנו לא רואים את זה בתקציבי מדינה.

2186: לא, זה לא נראה.

2186: הייתי רוצה, שאדוני השר, שאוהב את הגליל, יצא מהגליל, יגיד לי האם יתחילו מייד לעבוד על כביש 6 לגליל.

יעקב ליצמן: לפני שאני מעביר את רשות הדיבור לשר, אני רוצה להעיר שתי הערות קצרות.

יעקב ליצמן: הערה אחת העליתי בפני השר כשנפגשתי אתו היום לפני הישיבה.

יעקב ליצמן: הורידו מע"מ בחצי אחוז ואחר כך באחוז, אבל מי שעולה לאוטובוס משלם אותו מחיר ולא הורידו לו את המע"מ.

יעקב ליצמן: זה נוגע בעיקר לציבור החלשים, שנוסע בתחבורה הציבורית.

יעקב ליצמן: שמעתי את ההסברים, שהמנכ"ל יגיד את זה פה לפרוטוקול.

יעקב ליצמן: אני עדיין לא נרגעתי בנושא הזה.

שי חרמש: איפה ירד המע"מ?

יעקב ליצמן: העליתי את זה במליאה.

יעקב ליצמן: יהיה על זה דיון בוועדה בקרוב, כי מתברר שיותר מ-60%-70% לא הורידו מע"מ, אבל לא נפתח את זה עכשיו לדיון.

יעקב ליצמן: אני רוצה התייחסות של השר לעניין התחבורה הציבורית בצפון בזמן מצב החירום.

שאול מופז: תודה רבה לכם על הברכות.

שאול מופז: אני מקווה מאוד שנצליח להשיג את היעדים שבפנינו.

שאול מופז: אני מתחייב להביא בפניכם כל בעיה שדרושה לה עזרה מצד ועדת הכספים.

שאול מופז: אני מקווה מאוד שתוכלו לעזור לנו במימוש היעדים, שכולנו מסכימים עליהם.

שאול מופז: אני חושב שהשאלה לגבי מה קורה היום בצפון מבחינת צירים זאת השאלה המשמעותית ביותר לנקודת הזמן הזאת, לא לעתיד.

שאול מופז: בשבוע שעבר וגם לפני שבועיים הייתי בצפון עם כל הנציגים של משרד התחבורה והבטיחות בדרכים: הרכבת, מע"צ ונציגי המשרד.

שאול מופז: העברנו מספר מטות לצפון של מע"צ.

שאול מופז: מע"צ בדרך כלל אמורה לעבוד בתחום הבינעירוני.

שאול מופז: היא קיבלה ממני הנחיה לעבוד בתחום העירוני.

שאול מופז: כל ראשי הערים בצפון יודעים, שהם יכולים לפנות אליה ישירות, הם לא צריכים אותי בשביל זה.

שאול מופז: הם יכולים לפנות ישירות למע"צ.

שאול מופז: יש צוותי עבודה, שעל פי החלטת ראשי הערים, מזמינים אותם, ותוך הערכת הסיכון שכרוך בכך מול התועלת למשתמש באותו ציר.

שאול מופז: הצוותים האלה עובדים, והם עובדים גם ברגעים אלה, והם יעבדו גם על פי בקשה של ראשי הערים, כך שסוגיית הטיפול בצירים, במיוחד בערים, מטופלת.

שאול מופז: אנחנו בוחנים אותה יומיום מול ראשי הערים.

שאול מופז: לעניות דעתי, אין כרגע בעיה, לא שאני שמעתי עליה.

שאול מופז: אני יודע שיש צוותים של מע"צ שעובדים היום בצפון.

שאול מופז: אני אענה פה על חלק מהשאלות.

שאול מופז: חלק מהשאלות שאין לי תשובה עליהן, אולי למנכ"ל או למטה שלי יש תשובה.

ראובן ריבלין: האם התחבורה הציבורית בצפון משותקת על פי הנחיה והוראה?

ראובן ריבלין: זה מה שיושב ראש הוועדה שאל.

שאול מופז: התחבורה הציבורית בצפון פועלת.

שאול מופז: אנחנו לא ביטלנו קווים.

שאול מופז: הקו היחיד שכרגע מוגבל זה קו הרכבת.

שאול מופז: הוא מוגבל עד חיפה, תחנת חוף כרמל.

שאול מופז: בשבוע הראשון קבענו את הגבול הצפוני ביותר עד בנימינה, ולאחר הערכת מצב משותפת עם פיקוד העורף - ועל פי בקשתו של ראש העיר - חשבתי שנכון להאריך את זה.

שאול מופז: כרגע הרכבת עובדת עד חיפה, עד תחנת חוף כרמל.

שאול מופז: היא לא נכנסת לתחנה הראשית בחיפה.

שאול מופז: אני חושב שזה האיזון הנכון.

שאול מופז: למשרד אין נגיעה לכל מה שקשור בתוך חברות המוניות עצמן.

שאול מופז: אנחנו פועלים מול חברות המוניות.

שאול מופז: אני עוד לא עסקתי בסוגייה הזאת, עוסקים בה במשרד.

שאול מופז: אני מאמין שהיא תגיע לשולחני בסביבות ספטמבר.

שאול מופז: אני מקווה מאוד לעשות סדר בענף הזה, כי יש כמה חברות ויש כמה ועדים.

שאול מופז: הבעיות שהועלו כאן, אני נתקלתי בהן בשטח במספר ערים במדינת ישראל.

שאול מופז: לגבי תקציב הרשות לבטיחות בדרכים, אותם 200 מיליון שקל והתוספת שביקשה או קיבלה "ישראל ביתנו" לתחום העירוני, אותם 100 מיליון זה ON TOP.

שאול מופז: אני לא אהיה מוכן בשום פנים ואופן, שהתקציב הזה יסומן פעמיים, זאת אומרת: על פי החלטת ראש הממשלה ושר האוצר, אנחנו צריכים לקבל 200 מיליון שקל לצורכי הבטיחות, בנוסף ל-160 הקיימים היום בשנת 2006.

שאול מופז: בא אביגדור ליברמן, ותמורת הימנעות שלו בהצבעה קיבל עוד 100 מיליון שקל תקציב.

שאול מופז: אם רוצים לתת את התקציב הזה בנוסף, אני אהיה מוכן.

שאול מופז: אני לא אהיה מוכן שיכתיבו לי היכן להשקיע את התקציב הזה.

יעקב ליצמן: התשובה שלו היא שעדיין משרד התחבורה לא קיבל את ה-100 מיליון שקל.

סטס מיסז'ניקוב: זאת אומרת שאתה אתי בקטע הזה.

אמנון כהן: הוא לא קיבל ולא יקבל.

שאול מופז: אני אשמח מאוד לקבל את ה-100 מיליון הנוספים הללו.

אמנון כהן: חבל שנמנעתם...

סופה לנדבר: אבל אנחנו להבא נדע מי משקר פה.

יעקב ליצמן: רבותיי, יש לכם אפשרות אחר כך לא להימנע בהעברות תקציביות.

יעקב ליצמן: זה תרגיל ידוע, מי שנפגע, יצביע אחר כך נגד.

שאול מופז: לגבי התקציב בערים עצמן, כפי שאמרתי, 38% מהנפגעים בתאונות הדרכים הקטלניות הם הולכי הרגל.

שאול מופז: לכן יש תוכנית מאוד מאוד ענפה, שחורגת מהקיים היום בערים עצמן.

שאול מופז: אנחנו נחייב את ראשי הערים להקים מטות בטיחות.

שאול מופז: אני כבר נפגשתי עם 10 ראשי הערים העצמאיות במדינת ישראל.

שאול מופז: סגני ראשי הערים יהיו אחראים על מטות הבטיחות.

שאול מופז: אנחנו ניתן להם תקציב גם לתשתית וגם לנושאים בטיחותיים ישירים, כמו: מעברי חציה, מעקות בטיחות, וגם נכשיר עבורם מתנדבים שיהיו בכל עיר ועיר שיקבלו רכב וישמשו כסיירי תנועה.

שאול מופז: יש לזה תוכנית מאוד מקיפה, בהנחה שנקבל את התקציב של 200 בשנה הזאת ו-400 בשנה הבאה.

שאול מופז: אז אפשר יהיה לתת דחיפה משמעותית מאוד בערים.

שאול מופז: התחלנו בזה, במיוחד בנושא התשתית.

שאול מופז: אנחנו נתחיל לפגוש את ראשי הערים, להציג בפניהם את התוכנית ולחייב אותם להכין תוכנית בכל שנה.

שאול מופז: אנחנו מתחייבים לעמוד בתוכניות האלה.

שאול מופז: אני רוצה לומר שהפריפריה, כלומר הגליל והנגב, יקבלו עדיפות.

שאול מופז: אין ביכולתי בנקודת הזמן הזאת לומר איזה צירים יאושרו, מסילה או כביש.

שאול מופז: אני בעד לבטל חלק מהתוכנית המסילתית הקיימת ולכייל את המסילה לצפון.

שאול מופז: מדינת ישראל היא צרה וארוכה.

שאול מופז: היא צריכה קודם כל קו שהולך מהצפון עד לדרום ולאחר מכן קווי רוחב.

שאול מופז: זה נכון גם לתשתית המסילתית וזה נכון גם לתשתית של הכבישים.

שאול מופז: זה יהיה הרציונל, ולזה אנחנו נכין תוכנית רב-שנתית.

שאול מופז: לאחר שנשב בספטמבר ונראה את גודל התקציב, הקו לכרמיאל וצפונה בעיניי הוא בגדר חובה וכנ"ל גם לגבי הציר שהולך מכיוון עכו-צפת.

שאול מופז: חבר הכנסת ריבלין העלה את נושא התאונות בראש סדר העדיפות, ואכן זה הנושא הראשון שאנחנו עוסקים בו.

שאול מופז: אנחנו נידרש לעזרה גדולה מאוד בתחום החקיקה.

שאול מופז: אני מקווה מאוד שנקבל אותה.

שאול מופז: אנחנו נהיה מוכנים למושב החורף עם כל החקיקות שקשורות בנושא הזה, במסגרת התוכנית הלאומית שאנחנו מכינים.

שאול מופז: אני מקווה מאוד שנקבל את כל העזרה הנדרשת.

שאול מופז: הרגולציה לרכבת לא קיימת היום.

שאול מופז: היום המנכ"ל של הרכבת עושה את הפיקוח, נותן את האישור ומסמיך את נהגי הקטרים.

ראובן ריבלין: האם הוא עושה את זה לפי החוק?

קריאה: חוק המסילות מ-1936.

שאול מופז: אנחנו נידרש לחדש ולרענן את חוק התחבורה בכל הקשור לרכבת.

שאול מופז: אני מקווה שזה ייעשה עוד השנה הזאת, או שלפחות יתחיל בשנה הזאת.

שאול מופז: הפער בין מה שכתוב בתקציב לבין מה שימומש בפועל הוא הפער בין הרצוי למצוי.

שאול מופז: חבר הכנסת חיים אורון, אנחנו נפגשים מחרתיים עם שר האוצר על תקציבי משרד התחבורה.

שאול מופז: אחר כך אני אשמח מאוד לומר לכם מה הם הפערים.

שאול מופז: אם תוכלו לעזור, אני עוד יותר אשמח.

שאול מופז: חבר הכנסת מגלי והבה העלה את הנושא של רשויות בצפון.

שאול מופז: ביקרתי בכרמיאל כבר פעמיים, והשבוע אבקר פעם שלישית בכרמיאל.

שאול מופז: לגבי התוכנית של הרכבת, דיברתי על ספטמבר.

שאול מופז: אנחנו גם מתכננים, אם התקציב יאפשר לנו, בסדר עדיפות גבוה לעבור לקטע דו-סטרי מצומת שבע עד כרמיאל, כנ"ל את הרכבת.

שאול מופז: לרשויות המקומיות אני מתחייב כאן שיהיו בשורות.

שאול מופז: אני לא מתכוון לתת לאוצר לחלק את תקציב משרד התחבורה, כי משרד התחבורה והבטיחות בדרכים הוא הגוף המוסמך מקצועית, ולכן הוא צריך לראות בעיניים מקצועית את כל הנושא התחבורתי במדינת ישראל.

שאול מופז: לצערי הרב, האוצר קבע איזה מסילות ייסללו, איזה כבישים ייבנו, ואני לא בטוח שזה עולה בקנה אחד עם הרמה המקצועית הנדרשת ועם תכנון מערכתי נכון.

ראובן ריבלין: מה התקציב של מע"צ שלא בוצע השנה?

יעקב ליצמן: הוא לא יכול לדעת כרגע.

שאול מופז: כפי שאמר המנכ"ל, בספטמבר נבקש לראות את המימוש התקציבי של שנת 2006.

שאול מופז: אנחנו נעשה מאמץ עליון שהמימוש הזה יהיה מקסימאלי.

שאול מופז: ברשויות המקומיות יהיו בשורות.

שאול מופז: אנחנו מתכוונים להעביר חלק מהתקציבים, גם של מע"צ וגם של רכבת ישראל, או לבקש תוספת תקציבית, על מנת להיות אנשי בשורה לרשויות המקומיות, כי המצב שם, גם בטיחותית, גם תחבורתית וגם מבחינת איכות חיים, מחייב שיפור.

שאול מופז: לגבי קליטת עובדים, אני רוצה לומר שאני החלטתי שבמשרד התחבורה והבטיחות בדרכים העדיפות לקליטה תהיה קודם כל לנשים, גם כמנהלות.

שאול מופז: אני מקווה מאוד שבקרוב נצא עם שני יושבי ראש דירקטוריונים שיהיו נשים והאיזון ישתנה, כי בכל מקום מי שמנהל זה הגברים.

שאול מופז: כאשר שיניתי את האיזון בצבא, ראיתי שהיה שיפור משמעותי ברגע שנשים ניהלו דברים שניהלו עד אז גברים.

קריאה: תהיה רמטכ"ל שהיא אישה?

שאול מופז: אני גם תמכתי בזה אז, אבל זה ייקח זמן.

שאול מופז: לגבי השקעה באזורים של המגזר הערבי ושל בני המיעוטים, צריך להיות דין שווה לכולם.

שאול מופז: צריכה להיות השקעה שווה בין יישובים יהודיים ובין יישובים של מגזרים אחרים.

שאול מופז: אני מקווה שתתבשרו עוד השנה על מספר יחסית הולך וגדל של בני מיעוטים, שייקלטו גם בעבודות ניהול וגם בעבודות ביצוע.

שאול מופז: את שני הדברים האלה עשיתי בצה"ל גם כרמטכ"ל וגם כשר ביטחון, ואני אעשה אותם גם כשר התחבורה.

שאול מופז: חברת הכנסת שלי יחימוביץ שאלה לגבי מקורות המימון.

שאול מופז: אנחנו נהיה יותר חכמים לאחר שנשב עם האוצר.

שאול מופז: לגבי סוגיית מיקור חוץ, אני נגד מיקור חוץ שיש בו פיטורים.

שאול מופז: מיקור חוץ אפשר לעשות בשני אופנים: כשאומרים הכל חלק, תתחיל מההתחלה, או שתקבל מיקור חוץ על בסיס הקיים ותשלב את הקיים במיקור החוץ.

שאול מופז: אם ירצה המנכ"ל להוסיף על זה, הוא יוסיף.

שאול מופז: אנחנו לא מתכוונים בשום פנים ואופן במיקור חוץ להביא לפיטורים.

שאול מופז: האם תהיה התייעלות בעקבות זה?

שאול מופז: זה עניין אחר.

שאול מופז: אבל נתנגד לפיטורים, כי יש אנשים שעובדים במקומות מסוימים 20, 25 שנה במקומות מסוימים.

שאול מופז: אני חושב שזה יהיה מאוד לא הוגן, בעקבות שינוי כזה או אחר, אם הם יאבדו את מקור פרנסתם.

שאול מופז: לגבי הקטעים השונים, גם לגבי הקטעים בצפון וגם לגבי הקטע בדרום של חוצה ישראל, אנחנו נהיה אנשי בשורה בספטמבר.

דוד טל: מה סדר העדיפות של השר?

דוד טל: אני מבין שזה גם תלוי במשאבים שהאוצר יקנה למשרד, אבל מה סדר העדיפות של השר?

דוד טל: האם השר רואה בסדר העדיפות שלו את הקטע מיוקנעם עד כברי, למשל, כאחד מסדרי העדיפויות הגבוהים בכל הקשור לכביש 6?

שאול מופז: אני חושב שאי אפשר לענות פה תשובה נקודתית, כי אחר כך יגידו שהשר אמר את זה בישיבת ועדת הכספים.

שאול מופז: אני מתחייב שבספטמבר, אם תרצה אדוני יושב הראש, אפשר יהיה להציג את כל ההחלטות של אישורי התוכניות הרב-שנתיות, מה שמתוכנן ל-2007, סדרי העדיפויות והתקצוב.

יעקב ליצמן: וגם מה שהאוצר אישר.

שאול מופז: ומה שהאוצר אישר, הכל בשקיפות מלאה.

שאול מופז: התיאום עם המשרד לגליל והנגב נעשה.

שאול מופז: המנכ"לים של המשרדים יושבים יחד, וזה נעשה.

שאול מופז: בשדה התעופה הייתה בעיה שפתרנו.

שאול מופז: היום הוא סגור בגלל המצב הביטחוני.

שאול מופז: לגבי שדה התעופה בהרצליה, עוד כשכיהנתי כשר הביטחון, חשבתי שנכון ששדה התעופה יעבור מהרצליה.

שאול מופז: יש כמה אלטרנטיבות שחיל האוויר הכין.

שאול מופז: הבעיה היא לא השדה ושטח השדה, אלא כל סוגיית השליטה בנתיבי האוויר.

שאול מופז: הנתיבים האלה, חלק גדול מהם, מצמצמים אפשרויות האימונים של חיל האוויר, אבל אני מקווה שאנחנו נפתור גם סוגיית שדה התעופה הרצלייה.

שאול מופז: אני טענתי ששדה התעופה בהרצליה צריך לנוע יותר דרומה.

שאול מופז: כל מי שיש לו כסף להחזיק מטוס פרטי, יוכל גם לנסוע 40 דקות למקום כזה או אחר, שמרוחק מאזורים מאוכלסים ולטוס כאוות נפשו.

שאול מופז: במסגרת התקציב וסדרי העדיפויות נבחן גם את הכבישים "ללא אבא", שהזכיר אותם חבר הכנסת שי חרמש.

שאול מופז: בהחלט יש בעיה בחלק מהכבישים, שלא ברור מי אחראי על התחזוקה שלהם.

שאול מופז: פתרונות לרכבת בטווח הקצר הם טכנולוגיים.

שאול מופז: אני מיניתי את האלוף במילואים פרופסור איציק בן-ישראל לבוא עם כל טכנולוגיות המדף הקיימות היום במדינת ישראל, ולראות מה אפשר ליישם עכשיו.

שאול מופז: כרגע החליטו להוריד את מהירות הרכבת, אבל אין פה החלטה גורפת לגבי המהירות של הרכבת.

שאול מופז: אני מבטיח שכל סוגיית הגליל תקבל את המענה.

שאול מופז: אתמול ראיתי את התוכניות של מע"צ למחלפים בגליל.

שאול מופז: אנחנו נידרש לראות אותן בראייה הלאומית אל מול המרכז והדרום, והגליל לא יקופח.

שאול מופז: לגבי השאלה האם מייד יתחילו לעבוד בכביש 6 לכיוון הגליל, בספטמבר, כשנבוא לכאן, נוכל לתת לזה תשובה.

שאול מופז: לגבי הארנונה בתחבורה הציבורית, אנחנו נשתדל לפתור את זה.

שאול מופז: את נושא התחבורה הציבורית בצפון סקרתי בתחילת דבריי.

שאול מופז: אולי המנכ"ל ירצה להוסיף משהו לדבריי.

יעקב ליצמן: אדוני המנכ"ל, אנחנו נשמע אותך בשבוע הבא, כשנקיים דיון על כרמיאל.

יעקב ליצמן: בגלל קוצר הזמן, אנחנו נסיים כרגע את הדיון ונמשיך בדיון הבא.

יעקב ליצמן: בעזרת השם, רבותיי, אם יש שאלות לגבי כבישים מסוימים, תגישו לי אותן.

יעקב ליצמן: תודה רבה, אני נועל את הישיבה.